Dogfen Archif y Mis - Mehefin 2018 | Ynys Môn
Dogfen Y Mis: Poster: British European Airways yn hysbysebu ehediadau o Fali, Ynys Môn
Cyfeirnod: WM/1122
Sefydlwyd British European Airways ar ôl yr Ail Ryfel Byd yn 1946. Yn ystod y blynyddoedd yn syth ar ôl y Rhyfel roedd hedfan masnachol yn farchnad oedd yn tyfu'n gyflym. Roedd BEA yn gweithredu drwy gydol Ewrop, Gogledd Affrica a'r Dwyrain Canol, ynghyd a gweithredu o fewn y DU. Roedd gwasanaeth BEA yn cysylltu dinasoedd blaenllaw Prydain, yn ogystal ag ardaloedd mwy gwledig. Un o'r gwasanaethau domestig hyn sydd dan sylw yn ddogfen y mis yma.
Mae'r poster hwn yn hysbysu Gwasanaeth Awyr Cymru BEA, rhwng Caerdydd, Hawarden, Ynys Môn a Lerpwl. Roedd y gwasanaeth yn cychwyn ar Ebrill 11eg 1949, ac roedd yn bosib llogi lle unai drwy asiant deithio, neu drwy gysylltu yn uniongyrchol a swyddfeydd BEA yn y maes awyr priodol - yng nghyd destun Ynys Môn, Maes Awyr Y Fali fyddai hwnnw. Yn ogystal a'r poster mae yna daflen sy'n rhoi manylion prisiau ag amseroedd y gwasanaeth, gan gynnwys y ddau arwyddair, 'Far Faster by Air' a 'BEA takes you there and brings you back'. Cipolwg rhyfeddol ar feddylfryd y cyfnod, mai trafeilio drwy'r awyr oedd y dyfodol i gario pobol o gwmpas y wlad yn gyflym ac effeithiol.
Roedd BEA yn weithredol tan 1974 – pryd hynny cyfunodd a'r British Overseas Airways Corporation i greu British Airways.